**Mór Városi Önkormányzat Képviselő-testületének**

**4/2020. (II.24.) önkormányzati rendelete**

**az adóügyi köztisztviselők anyagi érdekeltségi rendszeréről**

Mór Városi Önkormányzat Képviselő-testülete a helyi adókról szóló 1990. évi C. törvény 45. §-ában kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

**1. A rendelet hatálya**

1. § (1) A rendelet hatálya kiterjed:

a) a jegyzőre,

b) az Adóiroda vezetőjére,

c) az adóügyi feladatokat ellátó dolgozókra

(a továbbiakban együtt: adóügyi köztisztviselők).

(2) Az (1) bekezdésben meghatározott adóügyi köztisztviselők az e rendeletben meghatározott szabályok alapján érdekeltségi célú juttatásban részesülnek.

**2. Az érdekeltségi célú juttatás forrása**

2. § (1) Az érdekeltségi célú juttatás forrása a tárgyévi bevételek közül:

a) az önkormányzati adók, a gépjárműadó, a talajterhelési díj, a termőföld bérbeadásából származó jövedelemadó vonatkozásában az esedékesség időpontjáig be nem vallott, illetve be nem fizetett adó, adókülönbözet, mely az adóügyi köztisztviselők végleges határozatára teljesült,

b) az esedékesség időpontjáig be nem fizetett és az adóügyi köztisztviselők eredményes végrehajtási cselekménye – így különösen letiltás, hatósági átutalási megbízás, ingó- és ingatlan végrehajtás – révén befolyt adóhátralék,

c) az adószámlákra teljesített befizetésekből a késedelmi pótlékra, valamint a bírságra és a végrehajtási költségre elszámolt összeg,

d) az adóalanyok terhére jogerősen megállapított és befolyt adóhiány és adóbírság.

(2) Az érdekeltségi célú juttatások forrásáról analitikus nyilvántartást kell vezetni. A tárgyévben képződött és fel nem használt forrás a következő évre átvihető és rendeltetésének megfelelően felhasználható.

**3. A kifizetés jogcímei**

3. § (1) Az érdekeltségi kifizetések jogcímei:

a) adóbehajtási jutalék és

b) adófelderítési jutalék.

(2) Az 1. §-ban meghatározott adóügyi köztisztviselőket adóbehajtási jutalék illeti meg, ha az önkormányzat kezelésében lévő adókból elszámolt bevétel (adóhatóságnál maradó bevétel) eléri a folyó évi fizetési kötelezettség (a helyesbített folyó évi terhelés) 98 %-át. Az adóbehajtási jutalék összege 98 %-os teljesítés esetén a köztisztviselő tárgyév – december havi illetményének 100 %-a, 98%-ot meghaladó teljesítés esetén minden 1 % növekedésnél a jutalék 10 %-kal növekszik. A folyó évi helyesbített terhelés összegének kiszámításakor a nem jogerős előírásokat, a visszatérítés címén előírt, a bíróság által felfüggesztett, valamint a felszámolási eljárás keretében tartozásként nyilvántartott összegeket figyelmen kívül kell hagyni.

(3) Adófelderítési jutalékból az adóügyi köztisztviselők közül csak azok részesülhetnek, akiknek tevékenysége adótöbblet bevételt eredményez az adóellenőrzés, felderítés, vagy az adóbehajtási munka során.

**4. A kifizetés szabályai**

4. § (1) Az adóbehajtási jutalék az adóügyi köztisztviselőket az illetményük arányában illeti meg. A köztisztviselőt 30 napot meghaladó távolléte esetén (kivéve a rendes szabadság időtartamát) a jutalékot arányosan csökkenteni kell.

(2) Az adóbehajtási jutalék évente kifizethető összege nem haladhatja meg az adóügyi köztisztviselőnek a teljesítés évében figyelembe vett december havi illetményének 2,5-szeresét.

(3) Az adófelderítési jutalék mértékét az Adóiroda vezető javaslata alapján a munkáltató állapítja meg. Az adófelderítési jutalék nem haladhatja meg az adóügyi köztisztviselő teljesítés évében figyelembe vett december havi illetményének 1,5-szeresét, összességében az adóellenőrzésből származó adótöbblet bevétel 25 %-át.

(4) Az adóbehajtási és az adófelderítési jutalékot a tárgyévet követő január 31-ig kell kifizetni, feltéve, hogy ennek fedezete rendelkezésre áll.

(5) Amennyiben az érdekeltség forrása nem nyújt teljes fedezetet a kifizetésekhez, a kifizetéseket az alábbi sorrend szerint kell teljesíteni:

a) adófelderítési jutalék,

b) adóbehajtási jutalék.

(6) Ha az érdekeltség forrása nem fedezi teljes egészében az adóbehajtási jutalékot, akkor azt a rendelkezésre álló összegből az érintett köztisztviselők tárgyévi december havi bruttó illetményeinek arányában – illetményarányosan – kell megállapítani.

**5. Záró rendelkezések**

5. § Ez a rendelet 2020. március 1. napján lép hatályba.

6. § Hatályát veszti Mór Városi Önkormányzat Képviselő-testületének az adóügyi köztisztviselők anyagi érdekeltségi rendszeréről szóló 43/2007. (XII.14.) önkormányzati rendelete.

Fenyves Péter Dr. Kovács Zoltán

polgármester jegyző

Záradék:

A rendeletet 2020. február 24. napján kihirdettem.

Dr. Kovács Zoltán

jegyző